**NÁRODNÁ RADA SLOVENSKEJ REPUBLIKY**

VII. volebné obdobie

Návrh

**zákon**

z ... 2018,

**ktorým sa mení a dopĺňa zákon č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení neskorších predpisov**

Národná rada Slovenskej republiky sa uzniesla na tomto zákone:

**Čl. I**

Zákon č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení zákona č. 317/2009 Z. z., nálezu Ústavného súdu Slovenskej republiky č. 332/2010 Z. z., zákona č. 551/2010 Z. z., zákona č. 50/2012 Z. z., zákona č. 185/2012 Z. z., zákona č. 413/2012 Z. z., zákona č. 485/2013 Z. z., zákona č. 185/2014 Z. z., zákona č. 219/2014 Z. z., zákona č. 376/2014 Z. z., zákona č. 345/2015 Z. z., zákona č. 91/2016 Z. z., zákona č. 125/2016 Z. z., zákona č. 40/2017 Z. z., zákona č. 331/2017 Z. z. a zákona č. 351/2017 Z. z. sa mení a dopĺňa takto:

V § 77 odseky 2 a 3 znejú:

„(2) Výška finančného príspevku na prevádzku poskytovanej sociálnej služby sa určí v prepočte na jednotku výkonu podľa odseku 1 na príslušný rozpočtový rok vo výške rozdielu medzi priemernými bežnými výdavkami na poskytovanie tejto sociálnej služby v pôsobnosti obce alebo vyššieho územného celku za predchádzajúci rozpočtový rok a

sumou finančného príspevku pri odkázanosti fyzickej osoby na pomoc inej fyzickej osoby pri úkonoch sebaobsluhy podľa [§ 76](https://www.slov-lex.sk/pravne-predpisy/SK/ZZ/2008/448/20170301.html#paragraf-76) poskytnutého neverejnému poskytovateľovi sociálnej služby na príslušný rozpočtový rok a

priemernými skutočne dosiahnutými príjmami z platenia úhrad za túto sociálnu službu poskytovanú v pôsobnosti obce alebo vyššieho územného celku za predchádzajúci rozpočtový rok.

(3) Obec a vyšší územný celok zisťujú priemerné bežné výdavky a priemerné skutočne dosiahnuté príjmy z platenia úhrady za sociálnu službu poskytovanú v pôsobnosti obce alebo vyššieho územného celku za predchádzajúci rozpočtový rok, v členení podľa jednotlivých druhov poskytovaných sociálnych služieb, a ak ide o sociálne služby poskytované v zariadení, aj podľa formy sociálnej služby a kapacity zariadenia, v prepočte na prijímateľa sociálnej služby, na hodinu sociálneho poradenstva, na hodinu opatrovateľskej služby, na kilometer prepravnej služby, na hodinu sprievodcovskej služby a predčitateľskej služby, na hodinu tlmočenia alebo na inú jednotku výkonu. Na účely prvej vety sa priemerné bežné výdavky a priemerné skutočne dosiahnuté príjmy zisťujú v závislosti od toho, či kapacita zariadenia je do 40 miest, od 41 do 100 miest alebo nad 100 miest. Priemerné bežné výdavky a priemerné skutočne dosiahnuté príjmy z platenia úhrady za sociálnu službu podľa prvej vety a druhej vety obec a vyšší územný celok zverejní na svojom webovom sídle, na úradnej tabuli alebo spôsobom v obci a vo vyššom územnom celku obvyklým a musia byť každému prístupné na obecnom úrade alebo úrade samosprávneho kraja najneskôr do konca februára príslušného rozpočtového roka. Priemerné bežné výdavky podľa prechádzajúcej vety obec a vyšší územný celok zverejní najneskôr do konca februára príslušného rozpočtového roka a v štruktúre podľa § 72 ods. 5 najneskôr do konca apríla príslušného rozpočtového roka.“.

V § 77 sa vypúšťa odsek 4.

Doterajšie odseky 5 až 12 sa označujú ako odseky 4 až 11.

V § 77 ods. 7 sa vypúšťajú písmená a) až d).

V § 78a ods. 10 sa na konci pripája táto veta: „Výška príspevku ustanovená podľa predchádzajúcej vety musí zohľadňovať u vybraných kategórií prijímateľov sociálnej služby uvedených v prílohe č. 6 percentuálny pomer medzi výškou príspevku poskytovanou formou pobytovej sociálnej služby a výškou príspevku poskytovanou formou ambulantnej sociálnej služby tak, ako je uvedené v prílohe č. 6.“.

V § 78d ods. 13 písm. b) sa za slovo „uzatvorená“ vkladá bodkočiarka a slová „za dôvod neprítomnosti sa nepovažuje dočasná pracovná neschopnosť prijímateľa sociálnej služby,“.

V § 78d ods. 13 písm. c) sa slová „80 hodín“ nahrádzajú slovami „60 hodín“.

V § 78d ods. 16 písm. b) sa za slovo „byť“ vkladajú slová „na konci každého kalendárneho mesiaca alebo v prípade ukončenia zmluvy o poskytovaní sociálnej služby aj v priebehu kalendárneho mesiaca ku dňu ukončenia tejto zmluvy“.

Za § 110al sa vkladá § 110am, ktorý vrátane nadpisu znie:

„**§ 110am**

**Prechodné ustanovenie k úpravám účinným od 1. júla 2018**

Povinnosť vrátiť finančné príspevky podľa § 78d ods. 17, ktoré boli prijímateľovi finančného príspevku poskytnuté pred 30. júnom 2018, sa posudzuje podľa zákona účinného od 1. júla 2018.“.

V prílohe č. 1 riadok s označením „denný stacionár, v ktorom podiel dohodnutého času poskytovania sociálnej služby prijímateľom sociálnej služby so stupňom odkázanosti V a VI je menej ako 50 % z celkového počtu hodín ambulantnej prevádzky“ znie:

„

|  |  |  |  |
| --- | --- | --- | --- |
| denný stacionár |  | 6,0 | 70 % |

“.

V prílohe č. 1 riadok s označením „denný stacionár, v ktorom podiel dohodnutého času poskytovania sociálnej služby prijímateľom sociálnej služby so stupňom odkázanosti V a VI je 50 % a viac ako 50 % z celkového počtu hodín ambulantnej prevádzky“ znie:

|  |  |  |  |
| --- | --- | --- | --- |
| denný stacionár, v ktorom počet fyzických osôb odkázaných na pomoc inej fyzickej osoby so stupňom odkázanosti III-IV je viac ako 50 % z celkového počtu prijímateľov sociálnej služby |  | 9,0 | 70 % |

“.

Príloha č. 6 vrátane nadpisu znie:

„**Príloha č. 6**

**k zákonu č. 448/2008 Z. z.**

**Finančný príspevok na poskytovanie sociálnej služby v zariadeniach podmienených odkázanosťou podľa § 71 ods. 6 a § 78a**

|  |  |  |
| --- | --- | --- |
| **Stupeň odkázanosti fyzickej osoby na pomoc inej fyzickej osoby** | **Výška finančného príspevku pri poskytovaní pobytovej sociálnej služby/mesiac/miesto** | **Výška finančného príspevku pri poskytovaní ambulantnej sociálnej služby¹/mesiac/miesto obsadené najmenej v rozsahu 8 hodín ambulantnej prevádzky počas pracovného dňa, ak nie je v poznámke uvedené inak** |
| II. stupeň | 87 eur | 43,50 eura |
| III. stupeň | 195,75 eura | 97,88 eura |
| IV. stupeň | 261 eur | 130,50 eura |
| V. stupeň | 369,75 eura | 184,88 eura |
| VI. stupeň | 456,75 eura | 228,38 eura |

¹ Určený ako 100 % zo sumy pre pobytovú sociálnu služby pre príslušný stupeň odkázanosti, ak ide o dieťa vo veku od 3 do 18 rokov veku, ako 80 % zo sumy pre pobytovú sociálnu služby pre príslušný stupeň odkázanosti, ak ide o plnoletú fyzickú osobu do dovŕšenia dôchodkového veku a ako 60 % zo sumy pre pobytovú sociálnu služby pre príslušný stupeň odkázanosti, ak ide o fyzickú osobu, ktorá dovŕšila dôchodkový vek.

Suma  finančného príspevku pre príslušný stupeň odkázanosti na pomoc inej fyzickej osoby pri sebaobsluhe  v eurách sa zaokrúhľuje na dve desatinné miesta na najbližší eurocent nahor podľa matematických pravidiel (do 0,005 eura nadol a od 0,005 eura vrátane nahor).“.

**Čl. II**

 Tento zákon nadobúda účinnosť 1. júla 2018.